Virallinen lehti nro C 115 , 14/04/1997 s. 0092



B4-0209, 0213, 0214, 0225 ja 0242/97 Päätöslauselma kloonauksesta Euroopan parlamentti, joka - on huolissaan Skotlannissa toimivan Roslin Institute and Pharmaceutical Proteins Ltd:n ilmoituksesta 24. helmikuuta 1997, että se on tuottanut aikuissolusta kloonatun lampaan ja mahdollisuudesta, että tällaisia lisääntymistekniikoita saatettaisiin käyttää ihmisalkioiden tuottamiseen, - ottaa huomioon 16. maaliskuuta 1989 antamansa päätöslauselmat geenitekniikan eettisistä ja oikeudellisista ongelmista ((EYVL C 96, 17.4.1989, s. 165)) ja in vivo- ja in vitro -keinohedelmöityksestä ((EYVL C 96, 17.4.1989, s. 171)) sekä 28. lokakuuta 1993 antamansa päätöslauselman ihmisalkion kloonauksesta ((EYVL C 315, 22.11.1993, s. 224)), - ottaa huomioon Euroopan neuvoston yleissopimuksen ihmisoikeuksien ja ihmisarvon kunnioittamisesta biologian ja lääketieteen sovellutusten osalta (ns. bioetiikkasopimus) ((Hyväksytty 19. marraskuuta 1996 ministerikomiteassa, Euroopan neuvoston oikeudellisten asioiden pääosaston asiakirja DIR/JUR(96)14)) ja 20. syyskuuta 1996 antamansa päätöslauselmansa kyseisestä yleissopimuksesta ((EYVL C 320, 28.11.1996, s. 268)), - ottaa huomioon biotekniikkaa käsittelevän komission eettisen neuvoa- antavan ryhmän selvitykset, - ottaa huomioon Euroopan neuvoston yleiskokouksen suosituksen 1046 ihmisalkioiden käytöstä ((24. syyskuuta 1986 (18. istunto) hyväksytty suositus 1046(1986))), - vahvistaa edellä mainituissa, vuosilta 1989 ja 1993 peräisin olevissa päätöslauselmissaan ottamansa kielteisen kannan ihmisalkioiden kloonaukseen, A. katsoo, että kloonaus on eettisessä mielessä uusi asia ja on aiheuttanut suurta huolta ihmisten keskuudessa, B. on vakuuttunut siitä, että ihmisten kloonausta ei voida missään olosuhteissa pitää aiheellisena tai sallittuna missään yhteiskunnassa riippumatta siitä, onko kysymys kokeista, hedelmättömyyden hoitamisesta, diagnosoinnista ennen implantointia, kudoksensiirrosta tai mistä tahansa muusta tarkoituksesta, koska se loukkaa vakavasti ihmisen perusoikeuksia ja on ihmisten tasa-arvoisuuden periaatteen vastainen, sillä se mahdollistaa ihmissukua koskevan rotuhygieenisen ja rasistisen valinnan, loukkaa ihmisarvoa ja vaatii kokeiden tekemistä ihmisillä, C. katsoo, että on tarpeen varmistaa, että biotekniikan etuja ei menetetä sensaationtavoittelun ja levottomuutta lietsovien tietojen vuoksi, D. katsoo, että genetiikan alalla on luotava tarkoituksenmukaiset menettelyt kehityksen sääntelemiseksi ja valvomiseksi, E. katsoo, että kaikkien tarvittavien tietojen on oltava ihmisten käytettävissä ja että EU:n on nyt otettava ohjat itselleen edistääkseen näiden laajaa kysymysten julkista pohdintaa, F. katsoo, että ihmisoikeuksia ja biolääketiedettä koskevassa yleissopimuksessa ei selväsanaisesti kielletä ihmisten kloonausta, eikä se edes ole vielä voimassa missään EU:n jäsenvaltiossa, G. katsoo, että eräillä jäsenvaltioilla ei ole kansallista lainsäädäntöä, joka kieltäisi ihmisten kloonauksen, H. katsoo, että ihmisten kloonaus mihin tarkoitukseen tahansa olisi kiellettävä EU:ssa, I. katsoo, että tarvitaan kansainvälistä toimintaa; 1. Korostaa, että kullakin yksilöllä on oikeus omaan geneettiseen identiteettiinsä ja että ihmisten kloonaus on kiellettävä nyt ja tulevaisuudessa; 2. Vaatii ihmisten kloonauksen selkeää maailmanlaajuista kieltämistä; 3. Pyytää jäsenvaltioita kieltämään itsepintaisesti ihmisalkioiden kloonauksen niiden synnyn ja kehityksen eri vaiheissa huolimatta käytetystä menetelmästä ja määräämään rikosoikeudelliset seuraamukset tämän kiellon rikkomisesta; 4. Pyytää komissiota antamaan parlamentille selvityksen yhteisön alueella mahdollisesti tehdyistä tämän alan tutkimuksista ja jäsenvaltioiden alaa koskevasta lainsäädännöstä; 5. Pyytää komissiota tarkistamaan, voisiko ihmisten kloonaus sisältyä yhteisön rahoittamiin tutkimusohjelmiin, ja jos näin on, jäädyttämään määrärahat; 6. Pitää välttämättömänä vahvistaa ihmisarvon kunnioittamiseen perustuvat eettiset standardit biologian, biotekniikan ja lääketieteen alalla; 7. Pitää suositeltavana, että näitä standardeja sovelletaan maailmanlaajuisesti ja että niiden pitäisi olla korkean suojelutason mukaisia; 8. Katsoo, että yksilöiden ihmisarvon ja oikeuksien välitön suojaaminen on ehdoton prioriteetti verrattuna minkä tahansa yhteiskunnallisen ryhmän tai kolmannen osapuolen etuun; 9. Pyytää Euroopan unionin etiikkakomitean perustamista arvioimaan geenitekniikan sovellusten eettisiä näkökohtia ja seuraamaan alan kehitystä; pyytää komissiota tekemään ehdotuksen komitean kokoonpanosta ja toimenkuvasta EY:n perustamissopimuksen 189 b artiklassa määrätyn menettelyn mukaisesti ja varmistamaan samalla, että komitea muodostetaan kunnioittaen täysimääräisesti avoimuuden periaatetta ja demokraattisuutta ja että kaikki eturyhmät ovat siinä edustettuina; 10. Katsoo, että ihmisarvoon liittyvien periaatteiden yleismaailmallisuuden vuoksi Euroopan unionin, sen jäsenvaltioiden ja YK:n on pyrittävä edistämään tämän asian maailmanlaajuista hallitsemista ja sitovien kansainvälisten sopimusten luomista ja täytäntöönpanoa, jotta varmistettaisiin näiden periaatteiden soveltaminen maailmanlaajuisesti; 11. Pyytää ihmisen genomin tutkimukseen perehtyneitä tutkijoita ja lääkäreitä pidättäytymään kaikissa tapauksissa osallistumasta ihmisten kloonaukseen, kunnes oikeudellisesti sitova kielto tulee voimaan; 12. Myöntää, että biotekniikkaan ja erityisesti ihmisten käyttöön tarkoitettujen proteiinien, lääkkeiden ja rokotteiden valmistamiseen liittyvä tutkimus voi olla hyödyllistä joidenkin sairauksien vastaisessa taistelussa; 13. Katsoo, että kansainvälisen tiedeyhteisön ja hallitusten olisi annettava ihmisille kattavaa ja ajantasalla olevaa tietoa nykyisestä geenitekniikkaan liittyvästä tutkimuksesta; 14. Pyytää komissiota esittämään tutkimusohjelmiensa yhteydessä bioetiikkaa koskevan suosituksen, määräämään tarkkaan tutkimustensa rajat ihmiselämää kunnioittaen ja tutkimaan tarvittaessa, onko aiheellista ryhtyä toimiin yhteisön tasolla; 15. Vaatii komissiota ehdottamaan eläinten kloonausta ja erityisesti uusia tieteellisiä saavutuksia koskevaa yhteisön lainsäädäntöä, johon kuuluu tarkka valvonta ihmisten terveyden ja eläinlajien ja -rotujen jatkuvuuden takaamiseksi sekä biodiversiteetin turvaamiseksi; 16. Kehottaa puhemiestään välittämään tämän päätöslauselman komissiolle, neuvostolle, jäsenvaltioiden hallituksille, Euroopan neuvoston pääsihteerille ja yleiskokoukselle ja Yhdistyneiden kansakuntien pääsihteerille.